KOMMISSIONENS BESLUTNING af 16. oktober 1995 om ændring af beslutning 89/540/EØF om gennemførelse af et tidsbegrænset forsøg med handel med frø og plantemateriale (95/431/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/400/EØF af 14. juni 1966 om handel med bederoefrø (1), senest ændret ved akten vedrørende Østrigs, Finlands og Sveriges tiltrædelse, særlig artikel 13a,

under henvisning til Rådets direktiv 66/401/EØF af 14. juni 1966 om handel med frø af foderplanter (2), senest ændret ved akten vedrørende Østrigs, Finlands og Sveriges tiltrædelse, særlig artikel 13a,

under henvisning til Rådets direktiv 66/402/EØF af 14. juni 1966 om handel med sædekorn (3), senest ændret ved akten vedrørende Østrigs, Finlands og Sveriges tiltrædelse, særlig artikel 13a,

under henvisning til Rådets direktiv 69/208/EØF af 30. juni 1969 om handel med frø af olie- og spindplanter (4), senest ændret ved akten vedrørende Østrigs, Finlands og Sveriges tiltrædelse, særlig artikel 12a, og

ud fra følgende betragtninger:

Ved Kommissionens beslutning 89/540/EØF (5) blev der på fællesskabsplan indført et midlertidigt forsøg med henblik på at vurdere, om uofficielle markinspektioner vil kunne forenkle procedurerne for officiel certificering af frø som krævet efter direktiv 66/400/EØF, 66/401/EØF, 66/402/EØF og 69/208/EØF uden en væsentlig forringelse af frøkvaliteten;

på baggrund af de erfaringer, der er indvundet under forsøget, som varer indtil den 30. juni 1996, har det vist sig, at nævnte beslutning bør ændres for at sikre, at de rette konklusioner kan drages af resultaterne af forsøget;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Artikel 2, litra g), i beslutning 89/540/EØF affattes således:

»g) i) Medlemsstaterne kan fastsætte, at der skal foretages officiel laboratorieundersøgelse af frø for sortsægthed og -renhed ved morfologisk, fysiologisk eller biokemisk identifikation i relevante tilfælde, hvis det skønnes at resultaterne af nævnte laboratorieundersøgelser giver relevante supplerende oplysninger til resultaterne af efterkontrollen af markerne.

ii) For de arter, for hvilke medlemsstaterne fastsætter en sådan undersøgelse i forbindelse med den officielle efterkontrol af markerne i henhold til litra e), ændres de i litra c) omhandlede procentsatser på 10 % og 20 % til henholdsvis 5 % og 15 %.

iii) Negative resultater af en sådan undersøgelse medfører normalt, at frø, der er avlet af det pågældende parti, ikke kan certificeres.«

Artikel 2

Efter artikel 4, stk. 3, sidste led, i beslutning 89/540/EØF indsættes følgende led:

»- resultaterne af den officielle laboratorieundersøgelse af frø, der er foretaget i henhold til artikel 2, litra g).«

Artikel 3

Denne beslutning er rettet til medlemsstaterne.

Udfærdiget i Bruxelles, den 16. oktober 1995.

På Kommissionens vegne

Franz FISCHLER

Medlem af Kommissionen

(1) EFT nr. 125 af 11. 7. 1966, s. 2290/66.

(2) EFT nr. 125 af 11. 7. 1966, s. 2298/66.

(3) EFT nr. 125 af 11. 7. 1966, s. 2309/66.

(4) EFT nr. L 169 af 10. 7. 1969, s. 3.

(5) EFT nr. L 286 af 4. 10. 1989, s. 24.